**1ο Eργαστήριο**

***Άς γνωριστούμε***

*Δραστηριότητες γνωριμίας με στόχο τη διαμόρφωση ενός κλίματος οικειότητας και εμπιστοσύνης που ευνοεί τη μάθηση και τη δημιουργικότητα. Παράλληλα γίνεται διερεύνηση των προϋπαρχουσών γνώσεων.*

Εκτιμώμενος διδακτικός χρόνος: 2 ώρες

Η πρώτη συνάντηση - εργαστήριο έχει ως κύριο αντικείμενο τη γνωριμία ή την επαναγνωριμία των μελών (μαθητών/τριών) της ομάδας της τάξης με στόχο τη διαμόρφωση ενός κλίματος οικειότητας και εμπιστοσύνης που ευνοεί τη μάθηση και τη δημιουργικότητα, μέσα από δραστηριότητες για την ενίσχυση των διαπροσωπικών σχέσεων.

***1η Δραστηριότητα*** ***(Διάρκεια: 25΄ ):***Σχηματίζουν όλοι οι μαθητές/τριες έναν κύκλο και συστήνονται δίνοντας ο ένας στον άλλον ένα αντικείμενο (π.χ. μπάλα). Όποιος/α έχει στην κατοχή του/της το αντικείμενο λέει το όνομά του/της και μια σκέψη ή ένα συναίσθημα για τη διαδικασία.

Ακολουθεί η διαμόρφωση του «συμβολαίου», το οποίο θα καθορίσει τον τρόπο λειτουργίας, τους κανόνες λειτουργίας της ομάδας, αλλά και τις προσδοκίες του/της εκπαιδευτικού από τους/τις μαθητές/τριες για την πρόοδο, την επιτυχή εξέλιξη και την ολοκλήρωση του εγχειρήματος.

***2η Δραστηριότητα*** ***(Διάρκεια: 20΄ ):***Στη συνέχεια αναφέρεται από τον/την εκπαιδευτικό η λέξη «κυκλοφορία» και ζητείται από τους/τις μαθητές/τριες να πουν ότι τους έρχεται αυθόρμητα στο μυαλό ακούγοντας τη συγκεκριμένη λέξη (ιδεοθύελλα ή brainstorming). Ο/Η εκπαιδευτικός τις καταγράφει στον πίνακα (φυσικό στην δια ζώσης διδασκαλία, ηλεκτρονικό στην εξ αποστάσεως (π.χ. whiteboard στη webex).

***3η Δραστηριότητα (Διάρκεια: 45΄ ):***Με κεντρική έννοια τον όρο «οδική κυκλοφορία» διαμορφώνεται ένας εννοιολογικός χάρτης (mind map), με σκοπό την ανίχνευση των προϋπαρχουσών ιδεών, στο υπό διαπραγμάτευση θέμα, ώστε να ακολουθηθεί η διδακτική διαδικασία που βασίζεται στον εποικοδομητισμό (constructivism). Ο εννοιολογικός χάρτης μπορεί να έχει διάφορες μορφές, ανάλογα με τις συνθήκες (υλικοτεχνική υποδομή, εξοπλισμός, δια ζώσης ή εξ αποστάσεως διδασκαλία), το γνωστικό επίπεδο και τις ψηφιακές ικανότητες των παιδιών, όπως έντυπη μορφή, με χρήση κλασσικού πίνακα ή διαδραστικού, με χρήση ψηφιακών εργαλείων ή εφαρμογών (π.χ. <http://www.mywebspiration.com/>, <https://cmap.ihmc.us/> ). Ακολουθεί συζήτηση στη διάταξη του κύκλου με στόχο την ανταλλαγή ιδεών και τη διαμόρφωση ενός αρχικού πλάνου.