**Φιλοσοφία - Σκοπιμότητα**

Η οδική ασφάλεια και η κυκλοφοριακή αγωγή προάγουν τις νόρμες, που κρίνονται ως απαραίτητες για μια ασφαλή οδική κυκλοφορία. Η εκπαίδευση για την οδική ασφάλεια επιδιώκει την ενδυνάμωση της στάσης και των κινήτρων για τη δημιουργία μιας νοοτροπίας, που διαπνέεται από την ασφαλή οδική κυκλοφορία. Η νοοτροπία αυτή έχει δύο διαστάσεις: την ατομική και την κοινωνική. Η ατομική αποβλέπει στη συμμετοχή στην οδική κυκλοφορία με αυξημένη ευαισθησία και επαγρύπνηση, σχετικά με τους οδικούς κινδύνους και η ομαδική χαρακτηρίζεται από κοινωνική ενσυναίσθηση σε σχέση με τους άλλους/ες χρήστες του οδικού δικτύου.

Το συγκεκριμένο πρόγραμμα αποσκοπεί στη διαμόρφωση ενσυνείδητης και υπεύθυνης χρήσης του οδικού δικτύου από τους μαθητές/τριες στους/στις οποίους/ες απευθύνεται και στην ενίσχυση της καλλιέργειας ήπιων δεξιοτήτων, δεξιοτήτων ζωής και δεξιοτήτων τεχνολογίας και επιστήμης. Πρόκειται για μία ολοκληρωμένη διαπραγμάτευση του ζητήματος της εκπαίδευσης στην οδική ασφάλεια, καθόσον εξετάζει όλες τις παραμέτρους (πινακίδες σήμανσης, συμπεριφορά του πεζού, συμπεριφορά του ποδηλάτη, συμπεριφορά του επιβάτη, ασφαλής μετακίνηση από και προς το σχολείο).

Η διδακτική μεθοδολογία που ακολουθείται και λόγω της φύσης της θεματικής, υπό το πρίσμα μιας ολιστικής προσέγγισης, χαρακτηρίζεται από βιωματικότητα, ενεργή εμπλοκή των μαθητών/τριών, διερεύνηση και διαθεματικότητα (προτείνεται συνεργασία μεταξύ εκπαιδευτικών διαφορετικών ειδικοτήτων). Το κύριο διδακτικό μοντέλο που χρησιμοποιείται είναι το project- based learning, το οποίο συμβάλλει στη βαθύτερη κατανόηση των εννοιών, την καλλιέργεια της επικοινωνίας, την ανάπτυξη των διαπροσωπικών σχέσεων και συγχρόνως την προαγωγή της κριτικής σκέψης και την ανάδειξη της δημιουργικότητας, με παράλληλη καλλιέργεια των ψηφιακών δεξιοτήτων. Όλα τα παραπάνω μέσα από το πρίσμα της συμπερίληψης.